
Lacosamide Fresenius Kabi 10 mg/ml infuzinis tirpalas
lakozamidas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1. Kas yra Lacosamide Fresenius Kabi ir kam jis vartojamas
2. Kas žinotina prieš vartojant Lacosamide Fresenius Kabi
3. Kaip vartoti Lacosamide Fresenius Kabi
4. Galimas šalutinis poveikis
5. Kaip laikyti Lacosamide Fresenius Kabi
6. Pakuotės turinys ir kita informacija


1. Kas yra Lacosamide Fresenius Kabi ir kam jis vartojamas 

Kas yra Lacosamide Fresenius Kabi
Lacosamide Fresenius Kabi sudėtyje yra lakozamido. Jis priklauso vaistų grupei, vadinamai antiepilepsiniais vaistais. Šie vaistai vartojami epilepsijai gydyti.
· Jums šis vaistas skiriamas tam, kad sumažintų priepuolių (traukulių) skaičių.

Kam Lacosamide Fresenius Kabi vartojamas
· Lacosamide Fresenius Kabi vartojamas:
· vienas ir kartu su kitais vaistais nuo epilepsijos suaugusiesiems, paaugliams ir 2 metų bei vyresniems vaikams gydyti nuo tam tikros rūšies epilepsijos, kuriai būdingi daliniai (židininiai) traukuliai su antrine generalizacija arba be jos. Esant šiai epilepsijos formai, priepuoliai iš pradžių paveikia tiktai vieną smegenų pusę. Tačiau vėliau jie gali išplisti didesniame plote į abi smegenų puses;
· kartu su kitais vaistais nuo epilepsijos suaugusiesiems, paaugliams ir 4 metų bei vyresniems vaikams gydyti nuo pirminių generalizuotų toninių-kloninių traukulių (sunkių priepuolių, įskaitant sąmonės netekimą) pacientus, sergančius idiopatine generalizuota epilepsija (epilepsijos rūšimi, kuri, kaip manoma, atsiranda dėl genetinių priežasčių).


2. Kas žinotina prieš vartojant Lacosamide Fresenius Kabi 

Lacosamide Fresenius Kabi vartoti draudžiama
· jeigu yra alergija lakozamidui arba bet kuriai pagalbinei šio vaisto medžiagai (jos išvardytos 6 skyriuje). Jeigu Jūs abejojate, ar esate alergiškas, pasitarkite su savo gydytoju;
· jeigu Jums yra tam tikro tipo širdies plakimo sutrikimas (vadinamoji antrojo arba trečiojo laipsnio AV blokada).

Nevartokite Lacosamide Fresenius Kabi, jeigu bet kuri iš pirmiau nurodytų sąlygų tinka Jums. Jeigu nesate tikri, prieš vartodami šį vaistą pasitarkite su gydytoju arba vaistininku.

Įspėjimai ir atsargumo priemonės
Pasitarkite su gydytoju, prieš pradėdami vartoti Lacosamide Fresenius Kabi, jeigu:
· Jums kyla minčių žaloti save arba nusižudyti. Nedidelis skaičius žmonių, kurie buvo gydomi vaistais nuo epilepsijos, tokiais kaip lakozamidas, turėjo minčių apie savęs žalojimą arba savižudybę. Jeigu Jums kada nors kiltų tokių minčių, iš karto pasakykite gydytojui;
· turite širdies problemą, kuri veikia širdies plakimo ritmą, ir todėl Jūsų širdies plakimo ritmas dažnai yra per lėtas, per greitas arba nelygus (AV blokada, prieširdžių virpėjimas arba prieširdžių plazdėjimas);
· sergate sunkia širdies liga, pvz., širdies nepakankamumu, arba Jums yra buvęs širdies smūgis;
· Jums dažnai svaigsta galva arba pargriūvate. Lacosamide Fresenius Kabi gali sukelti Jums svaigulį, dėl kurio galima dažniau atsitiktinai susižaloti ar pargriūti. Taigi turite būti atsargūs, kol priprasite prie šio vaisto poveikio.

Jeigu bet kuri iš pirmiau nurodytų sąlygų tinka Jums (arba nesate dėl to tikri), prieš vartodami Lacosamide Fresenius Kabi pasitarkite su gydytoju arba vaistininku.
Jei vartojate Lacosamide Fresenius Kabi, pasitarkite su gydytoju, jei patiriate naujo pobūdžio priepuolius arba pasunkėjo esami priepuoliai.
Jeigu vartojate lakozamido ir Jums pasireiškia nenormalaus širdies ritmo simptomai (pvz., lėtas, greitas ar nereguliarus pulsas, širdies plakimo pojūtis, dusulys, svaigimo jausmas, alpimas), nedelsdami kreipkitės medicininės pagalbos (žr. 4 skyrių).

Vaikams
Lakozamido nerekomenduojama vartoti jaunesniems nei 2 metų vaikams, sergantiems epilepsija, 
kuriai būdingi daliniai (židininiai) traukuliai, ir nerekomenduojama vartoti jaunesniems nei 4 metų 
vaikams, patiriantiems pirminius generalizuotus toninius-kloninius traukulius. Kol kas nežinoma, ar šis vaistas veiksmingas ir saugus šios amžiaus grupės vaikams.

Kiti vaistai ir Lacosamide Fresenius Kabi
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Ypač svarbu pasakyti gydytojui arba vaistininkui, jeigu vartojate kurių nors iš toliau nurodytų širdį veikiančių vaistų, nes lakozamidas taip pat gali veikti širdį:
· vaistų širdies sutrikimams gydyti;
· vaistų, kurie gali pailginti „PR intervalą“ arba kitaip paveikti širdies elektrinės funkcijos užrašymo (EKG, arba elektrokardiogramos) rezultatus, pavyzdžiui, tokių vaistų nuo epilepsijos arba skausmo kaip karbamazepinas, lamotriginas ar pregabalinas;
· vaistų, vartojamų gydyti tam tikro tipo nereguliarų širdies plakimą ar širdies nepakankamumą. 
Jeigu bet kuri iš pirmiau nurodytų sąlygų tinka Jums (arba nesate dėl to tikri), prieš vartodami Lacosamide Fresenius Kabi pasitarkite su gydytoju arba vaistininku.

Taip pat pasakykite gydytojui arba vaistininkui, jeigu vartojate kurių nors iš toliau išvardytų vaistų, nes jie gali sustiprinti arba susilpninti lakozamido poveikį Jūsų organizmui:
· vaistai nuo grybelinių infekcijų, pvz., flukonazolas, itrakonazolas arba ketokonazolas;
· vaistas nuo ŽIV, pvz., ritonaviras;
· vaistai, vartojami bakterinėms infekcijoms gydyti, pvz., klaritromicinas arba rifampicinas;
· augalinis vaistas, vartojamas lengvam nerimui ir depresijai gydyti, vadinamas jonažole.
Jeigu bet kuri iš pirmiau nurodytų sąlygų tinka Jums (arba nesate dėl to tikri), prieš vartodami Lacosamide Fresenius Kabi pasitarkite su gydytoju arba vaistininku.

Lacosamide Fresenius Kabi vartojimas su alkoholiu
Dėl saugumo nevartokite Lacosamide Fresenius Kabi kartu su alkoholiu.

Nėštumas ir žindymo laikotarpis
Vaisingos moterys turi pasitarti su gydytoju apie kontracepcijos priemonių naudojimą. 
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Nerekomenduojama Lacosamide Fresenius Kabi vartoti nėštumo arba žindymo metu, kadangi nėra žinomas lakozamido poveikis nėščioms moterims, vaisiui arba naujagimiui. Taip pat nežinoma, ar lakozamido patenka į motinos pieną. Nedelsdama pasitarkite su gydytoju, jei pastojote arba planuojate pastoti. Jis padės Jums nuspręsti, ar Jums reikėtų vartoti Lacosamide Fresenius Kabi.

Nenutraukite gydymo, iš pradžių nepasitarusi su gydytoju, nes dėl to Jums gali sustiprėti priepuoliai (traukuliai). Jūsų ligos paūmėjimas gali būti žalingas ir Jūsų kūdikiui.

Vairavimas ir mechanizmų valdymas
Nevairuokite automobilio, nevažiuokite dviračiu ir nenaudokite jokių įrankių ar mechanizmų, kol nesužinosite, kaip šis vaistas Jus veikia. Taip yra todėl, kad Lacosamide Fresenius Kabi gali sukelti Jums svaigulį arba neryškų matymą.

Lacosamide Fresenius Kabi sudėtyje yra natrio
Kiekviename šio vaisto flakone yra 59,8 mg natrio (valgomosios druskos sudedamosios dalies). Tai atitinka 3 % didžiausios rekomenduojamos natrio paros normos suaugusiesiems.


3. Kaip vartoti Lacosamide Fresenius Kabi

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Lacosamide Fresenius Kabi vartojimas
· Kaip pradėti vartoti lakozamidą:
· šis vaistas gali būti geriamas arba
· skiriamas kaip infuzija į veną (kartais vadinama „i.v. infuzija“), kai vaistą į veną leidžia gydytojas arba slaugytojas. Infuzija trunka nuo 15 iki 60 minučių.
· intraveninė infuzija paprastai būna reikalinga tik trumpą laiką, kol negalite vartoti vaisto per burną.
· Gydytojas nuspręs, kiek dienų Jums reikės lašinti infuzijas. Yra lakozamido infuzijų, skiriamų du kartus per parą iki 5 dienų trukmės gydymo kursais, vartojimo patirties.
Ilgesniam gydymui galima vartoti lakozamido tablečių ir sirupo.

Kai pereinate nuo infuzijų prie geriamosios vaisto formos (arba atvirkščiai), bendras per parą suvartojamas kiekis ir vartojimo dažnumas išlieka toks pat.
· Vartokite lakozamido du kartus per parą (apytiksliai kas 12 valandų).
· Stenkitės vartoti jį kasdien maždaug tuo pačiu metu.

Kiek vartoti
Toliau išvardytos įprastos rekomenduojamos lakozamido dozės pagal skirtingas amžiaus grupes ir kūno svorį.
Jeigu sutrikusi inkstų arba kepenų funkcija, gydytojas gali skirti Jums kitokią dozę.

Vartojimas paaugliams ir vaikams, sveriantiems 50 kg arba daugiau, ir suaugusiesiems
Vartojant vien lakozamido
· Įprasta pradinė lakozamido dozė yra 50 mg du kartus per parą.
· Gydymą lakozamidu taip pat galima pradėti nuo 100 mg lakozamido dozės du kartus per parą.
· Gydytojas gali kas savaitę didinti Jūsų dviejų kartų per parą dozę po 50 mg. Tai bus daroma, kol pasieksite palaikomąją dozę: nuo 100 mg iki 300 mg du kartus per parą.

Lakozamido vartojant su kitais vaistais nuo epilepsijos
· Įprasta pradinė lakozamido dozė yra 50 mg du kartus per parą.
· Gydytojas gali kas savaitę didinti Jūsų dviejų kartų per parą dozę po 50 mg. Tai bus daroma, kol pasieksite palaikomąją dozę: nuo 100 mg iki 200 mg du kartus per parą.
· Jeigu sveriate 50 kg arba daugiau, gydytojas gali nuspręsti gydymą lakozamidu pradėti 200 mg vienkartine „įsotinamąja“ doze. Praėjus 12 valandų pradėsite vartoti nuolatinę palaikomąją dozę.

Vartojimas vaikams ir paaugliams, sveriantiems mažiau nei 50 kg
· Gydant nuo dalinių (židininių) traukulių: pažymėtina, kad lakozamidas nerekomenduojamas vaikams iki 2 metų amžiaus.
· Gydant nuo pirminių generalizuotų toninių-kloninių traukulių: pažymėtina, kad lakozamidas nerekomenduojamas vaikams iki 4 metų amžiaus.

Vartojant vien lakozamido
· Gydytojas nustatys lakozamido dozę pagal kūno svorį.
· Įprasta pradinė dozė yra 1 mg (0,1 ml) vienam kūno masės kilogramui (kg) du kartus per parą.
· Paskui gydytojas gali kas savaitę didinti dviejų kartų per parą dozę po 1 mg (0,1 ml) vienam kūno masės kilogramui. Tai bus daroma, kol pasieksite palaikomąją dozę.
· Dozavimo lentelės su didžiausia rekomenduojama doze pateiktos toliau. Duomenys pateikiami tik informacijos dėlei. Jums tinkamą dozę nustatys gydytojas.

Du kartus per parą skiriamos dozės vaikams nuo 2 metų, sveriantiems nuo 10 kg iki mažiau nei 40 kg
	Svoris
	1 savaitė
Pradinė dozė: 0,1 ml/kg
	2 savaitė
0,2 ml/kg
	3 savaitė
0,3 ml/kg
	4 savaitė
0,4 ml/kg
	5 savaitė
0,5 ml/kg
	6 savaitė
Didžiausia rekomenduojama dozė: 0,6 ml/kg

	10 kg
	1 ml
	2 ml
	3 ml
	4 ml
	5 ml
	6 ml

	15 kg
	1,5 ml
	3 ml
	4,5 ml
	6 ml
	7,5 ml
	9 ml

	20 kg
	2 ml
	4 ml
	6 ml
	8 ml
	10 ml
	12 ml

	25 kg
	2,5 ml
	5 ml
	7,5 ml
	10 ml
	12,5 ml
	15 ml

	30 kg
	3 ml
	6 ml
	9 ml
	12 ml
	15 ml
	18 ml

	35 kg
	3,5 ml
	7 ml
	10,5 ml
	14 ml
	17,5 ml
	21 ml



Du kartus per parą skiriamos dozės vaikams ir paaugliams, sveriantiems nuo 40 kg iki mažiau nei 50 kg
	Svoris
	1 savaitė
Pradinė dozė: 0,1 ml/kg
	2 savaitė
10,2 ml/kg
	3 savaitė
0,3 ml/kg
	4 savaitė
0,4 ml/kg
	5 savaitė
Didžiausia rekomenduojama dozė: 0,5 ml/kg

	40 kg
	4 ml
	8 ml
	12 ml
	16 ml
	20 ml

	45 kg
	4,5 ml
	9 ml
	13,5 ml
	18 ml
	22,5 ml



Lakozamido vartojant su kitais vaistais nuo epilepsijos
· Gydytojas nustatys lakozamido dozę pagal Jūsų kūno svorį.
· Vaikams ir paaugliams, sveriantiems nuo 10 kg iki mažiau nei 50 kg, įprasta pradinė dozė yra 1 mg (0,1 ml) vienam kūno masės kilogramui (kg) du kartus per parą.
· Paskui gydytojas gali kas savaitę didinti dviejų kartų per parą dozę po 1 mg (0,1 ml) vienam kūno masės kilogramui. Tai bus daroma, kol bus pasiekta palaikomoji dozė.
· Dozavimo lentelės su didžiausia rekomenduojama doze pateiktos toliau. Duomenys pateikiami tik informacijos dėlei. Jums tinkamą dozę nustatys gydytojas.

Du kartus per parą skiriamos dozės vaikams nuo 2 metų, sveriantiems nuo 10 kg iki mažiau nei 20 kg
	Svoris
	1 savaitė
Pradinė dozė: 0,1 ml/kg
	2 savaitė
0,2 ml/kg
	3 savaitė
0,3 ml/kg
	4 savaitė
0,4 ml/kg
	5 savaitė
0,5 ml/kg
	6 savaitė
Didžiausia rekomenduojama dozė: 0,6 ml/kg

	10 kg
	1 ml
	2 ml
	3 ml
	4 ml
	5 ml
	6 ml

	15 kg
	1,5 ml
	3 ml
	4,5 ml
	6 ml
	7,5 ml
	9 ml



Du kartus per parą skiriamos dozės vaikams ir paaugliams, sveriantiems nuo 20 kg iki mažiau nei 30 kg
	Svoris
	1 savaitė
Pradinė dozė: 0,1 ml/kg
	2 savaitė
0,2 ml/kg
	3 savaitė
0,3 ml/kg
	4 savaitė
0,4 ml/kg
	5 savaitė
Didžiausia rekomenduojama dozė: 0,5 ml/kg

	20 kg
	2 ml
	4 ml
	6 ml
	8 ml
	10 ml

	25 kg
	2,5 ml
	5 ml
	7,5 ml
	10 ml
	12,5 ml



Du kartus per parą skiriamos dozės vaikams ir paaugliams, sveriantiems nuo 30 kg iki mažiau nei 50 kg
	Svoris
	1 savaitė
Pradinė dozė: 0,1 ml/kg
	2 savaitė
0,2 ml/kg
	3 savaitė
0,3 ml/kg
	4 savaitė
Didžiausia rekomenduojama dozė: 0,4 ml/kg

	30 kg
	3 ml
	6 ml
	9 ml
	12 ml

	35 kg
	3,5 ml
	7 ml
	10,5 ml
	14 ml

	40 kg
	4 ml
	8 ml
	12 ml
	16 ml

	45 kg
	4,5 ml
	9 ml
	13,5 ml
	18 ml



Nustojus vartoti Lacosamide Fresenius Kabi
Jeigu Jūsų gydytojas nuspręs nutraukti gydymą Lacosamide Fresenius Kabi, jis dozę mažins palaipsniui. Tai neleis epilepsijai atsinaujinti ar sustiprėti.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Pavartojus vienkartinę „įsotinamąją“ dozę, gali dažniau pasireikšti nervų sistemos šalutinis poveikis, toks kaip svaigulys. Pasakykite gydytojui arba vaistininkui, jeigu Jums pasireiškia bet kuris iš toliau išvardytų šalutinio poveikio atvejų:

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· galvos skausmas;
· svaigulys arba pykinimas (norėjimas vemti);
· dvejinimasis akyse (diplopija).

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· trumpi raumens ar raumenų grupės trūkčiojimai (miokloniniai priepuoliai);
· sunkumai koordinuojant judesius ar einant;
· pusiausvyros sutrikimai, drebulys, dilgčiojimo pojūtis (parestezija) arba raumenų spazmai, dažnas kritimas ir kraujosruvų susidarymas;
· atminties sutrikimai, sunku mąstyti ir rasti žodžių, sumišimas;
· greiti ir nevalingi akių judesiai (nistagmas), neryškus matymas;
· galvos sukimasis (vertigo), apgirtimo pojūtis;
· vėmimas, išdžiūvusi burna, vidurių užkietėjimas, nevirškinimas, pilvo ar vidurių pūtimas, viduriavimas;
· susilpnėję jutimai arba jautrumas, sunku artikuliuoti žodžius, sutrikęs dėmesys;
· triukšmas ausyse, pavyzdžiui, zirzimas, skambesys arba švilpesys;
· dirglumas, miego problemos, depresija;
· mieguistumas, nuovargis arba silpnumas (astenija);
· niežėjimas, bėrimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· lėtas širdies ritmas, širdies plakimo pojūtis, nereguliarus pulsas arba kiti širdies elektrinio aktyvumo pakitimai (laidumo sutrikimas);
· perdėtai gera savijauta, nesamų dalykų matymas ir (arba) girdėjimas;
· alerginė reakcija pavartojus vaisto, dilgėlinė;
· kraujo tyrimai gali rodyti pakitusią kepenų funkciją, kepenų pažaida;
· mintys apie savęs žalojimą, savižudybę arba bandymas nusižudyti: iš karto pasakykite gydytojui;
· pykčio arba susijaudinimo pojūtis;
· pakitęs mąstymas arba realybės pojūčio praradimas;
· sunki alerginė reakcija, kuri pasireiškia veido, gerklės, rankų, pėdų, kulkšnių ar blauzdų tinimu;
· apalpimas;
· nenormalūs nevalingi judesiai (diskinezija).

Dažnis nežinomas (negali būti apskaičiuotas pagal turimus duomenis):
· nenormaliai greitas pulsas (skilvelių tachiaritmija);
· gerklės (ryklės) skausmas, aukšta temperatūra ir didesnis nei įprastai polinkis susirgti infekcijomis. Kraujo tyrimai gali rodyti ženklų tam tikrų baltųjų kraujo ląstelių kiekio sumažėjimą (agranulocitozę);
· sunki odos reakcija, kuri gali pasireikšti aukšta temperatūra ir kitais į gripą panašiais simptomais, veido bėrimu, išplitusiu išbėrimu, „liaukų“ tinimu (padidėjusiais limfmazgiais). Kraujo tyrimai gali rodyti padidėjusį kepenų fermentų aktyvumą ir padidėjusį tam tikrų baltųjų kraujo ląstelių skaičių (eozinofiliją);
· išplitęs bėrimas su pūslėmis ir besilupančia oda, ypač aplink burną, nosį, akis ir lytinius organus (Stivenso-Džonsono sindromas), ir sunkesnė forma, sukelianti odos lupimąsi didesniame nei 30 % kūno paviršiaus plote (toksinė epidermio nekrolizė);
· konvulsijos.

Papildomas šalutinis poveikis, kuris pasireiškia skiriant į veną infuzijos būdu
Gali būti vietinių šalutinio poveikio reiškinių.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· injekcijos vietos skausmas ar diskomforto pojūtis arba dirginimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· injekcijos vietos paraudimas.

Papildomas šalutinis poveikis vaikams

Papildomas šalutinis poveikis, stebėtas vaikams, buvo: karščiavimas (pireksija), varvanti nosis (nazofaringitas), perštinti gerklė (faringitas), valgymas mažiau nei įprastai (sumažėjęs apetitas), elgesio pokyčiai, neįprastas elgesys (nenormalus elgesys) ir energijos stoka (letargija). Mieguistumo jausmas (mieguistumas) yra labai dažnas šalutinis poveikis vaikams ir gali pasireikšti daugiau nei 1 iš 10 vaikų).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Lacosamide Fresenius Kabi

Šį vaistą laikykite vaikams nepastebimoje ir nepasiekiamoje vietoje.

Ant kartoninės dėžutės ir flakono po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 °C temperatūroje.

Kiekvienas Lacosamide Fresenius Kabi infuzinio tirpalo flakonas yra skirtas vartoti tik vieną kartą (vienkartiniam vartojimui). Bet koks nesuvartotas tirpalo kiekis turi būti sunaikintas.

Galima vartoti tik skaidrų tirpalą, be dalelių ir be spalvos pokyčių.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Lacosamide Fresenius Kabi sudėtis
· Veiklioji medžiaga yra lakozamidas.
1 ml infuzinio tirpalo yra 10 mg lakozamido.
Kiekviename flakone yra 20 ml infuzinio tirpalo, kuris atitinka 200 mg lakozamido.
· Pagalbinės medžiagos yra natrio chloridas, 0,86 % vandenilio chlorido rūgštis, injekcinis vanduo.

Lacosamide Fresenius Kabi išvaizda ir kiekis pakuotėje
Lacosamide Fresenius Kabi 10 mg/ml infuzinis tirpalas yra skaidrus bespalvis tirpalas.
Lacosamide Fresenius Kabi pakuotėse yra po 1, 5 ir 10 flakonų. Kiekviename flakone yra 20 ml infuzinio tirpalo.

Gali būti tiekiamos ne visų dydžių pakuotės.

Registruotojas
[bookmark: _Hlk103684629]Fresenius Kabi Polska Sp. z o.o.
Al. Jerozolimskie 134
02-305 Warszawa
Lenkija

Gamintojas
[bookmark: _Hlk103684637]Fresenius Kabi Deutschland GmbH
Pfingstweide 53
61169 Friedberg
Vokietija

arba

Labesfal - Laboratórios Almiro, S.A.
Zona Industrial do Lagedo,
Santiago de Besteiros, 3465-157,
Portugalija

Jeigu apie šį vaistą norite sužinoti daugiau, kreipkitės į vietinį registruotojo atstovą:

UAB „Fresenius Kabi Baltics“
Tel. + 370 5 252 3213

Šis vaistas Europos ekonominės erdvės valstybėse narėse ir Jungtinėje Karalystėje (Šiaurės Airijoje) registruotas tokiais pavadinimais:

	Valstybės narės pavadinimas
	Vaisto pavadinimas

	Austrija
	Lacosamid Fresenius Kabi 10 mg/ml Infusionslösung

	Bulgarija
	Lacosamide Fresenius Kabi 10 mg/ml solution for infusion

	
	Лакозамид Фрезениус Каби 10 mg/ml инфузионен разтвор

	Kipras
	Lacosamide Fresenius Kabi 10mg/ml διάλυμα για έγχυση

	Čekija
	Lacosamide Fresenius Kabi

	Estija
	Lacosamide Fresenius Kabi

	Suomija
	Lacosamide Fresenius Kabi 10 mg/ml solution for infusion

	Prancūzija
	LACOSAMIDE FRESENIUS KABI 10 mg/ml, solution pour perfusion

	Vokietija
	Lacosamid Fresenius Kabi 10 mg/ml Infusionslösung

	Graikija
	Lacosamide Fresenius Kabi 10mg/ml solution for infusion

	Vengrija
	Lacosamide Fresenius Kabi 10 mg/ml oldatos infúzió

	Airija
	Lacosamide Fresenius Kabi 10mg/ml solution for infusion

	Italija
	Lacosamide Fresenius Kabi

	Latvija
	Lacosamide Fresenius Kabi 10 mg/ml šķīdums infūzijām

	Lichtenšteinas
	Lacosamid Fresenius Kabi 10 mg/ml Infusionslösung

	Lietuva
	Lacosamide Fresenius Kabi 10 mg/ml infuzinis tirpalas

	Liuksemburgas
	Lacosamide Fresenius Kabi 10 mg/ml Infusionslösung

	Malta
	Lacosamide Fresenius Kabi 10 mg/ml solution for infusion 

	Norvegija
	Lacosamide Fresenius Kabi

	Lenkija
	Lacosamide Fresenius Kabi

	Portugalija
	Lacosamida Fresenius Kabi

	Rumunija
	Lacosamidă Fresenius Kabi 10 mg/ml soluție perfuzabilă

	Slovakija
	Lacosamide Fresenius Kabi 10 mg/ml

	Ispanija
	Lacosamida Fresenius Kabi 10 mg/ml solución para perfusión EFG

	Jungtinė Karalystė (Šiaurės Airija)
	Lacosamide Fresenius Kabi 10 mg/ml solution for infusion



Šis pakuotės lapelis paskutinį kartą peržiūrėtas 2026-10-15.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.
---------------------------------------------------------------------------------------------------------------------------

Toliau pateikta informacija skirta tik sveikatos priežiūros specialistams.

Kiekvieną Lacosamide Fresenius Kabi infuzinio tirpalo flakoną būtina vartoti tiktai vieną kartą (jis skirtas vienkartiniam vartojimui). Bet koks nesuvartotas tirpalo kiekis turi būti sunaikintas (žr. 3 skyrių).

Lacosamide Fresenius Kabi gali būti leidžiamas nepraskiestas arba gali būti skiedžiamas šiais tirpalais: natrio chloridu 9 mg/ml (0,9 %), gliukoze 50 mg/ml (5 %) arba Ringerio laktato tirpalu.

Vaistinio preparato, sumaišyto su šiais skiedikliais ir laikomo stiklo flakonuose ar maišeliuose (PVC arba ne PVC), cheminių ir fizinių savybių stabilumas, laikant iki 25 °C temperatūroje, išlieka 7 paras.

Mikrobiologiniu požiūriu, vaistinis preparatas turi būti suvartojamas nedelsiant. Jeigu tuoj pat nesuvartojamas, vartotojas atsako už saugojimo sąlygas ir laiką iki suvartojimo, kuris negali būti ilgesnis nei 24 valandos laikant 2 °C – 8 °C temperatūroje, nebent vaistinis preparatas buvo praskiedžiamas kontroliuojamomis ir patvirtintomis aseptinėmis sąlygomis.

